
讘讬爪讛 讬讝 注"讗 - 驻讬专讜砖 砖讟讬讬谞讝诇抓

讛讬讬谞讜 拽诇拽讜诇讗 [讜讛专讬 讝讛 讛拽诇拽讜诇], 讘讻讱 砖讗住专 诇注专讘 诪讗转诪讜诇, 讜讗讬谉 讗讬驻讜讗 诇讛讜讻讬讞 诪讻讗谉. 讗诪专 专讘讗 讗诪专 专讘 讞住讚讗 讗诪专 专讘 讛讜谞讗: 讛诇讻讛 讻专讘讬, 讜诇讗住讜专 砖讗讬谉 诪注专讘讬谉 诇讗 诇转讞讜诪讬诐 讜诇讗 诇讞爪讬专讜转. 砖驻住拽 讛诇讻讛 讘谞讜砖讗 讝讛 讻砖讬讟转 专讘 专讘讜 讜讻讙讬专住转 专' 讗诇讬注讝专.


讗 转谞讜 专讘谞谉 [砖谞讜 讞讻诪讬诐]: 讬讜诐 讟讜讘 砖讞诇 诇讛讬讜转 讘砖讘转, 讘讬转 砖诪讗讬 讗讜诪专讬诐: 诪转驻诇诇 砖诪谞讛 讘专讻讜转 讘转驻讬诇转 注诪讬讚讛, 砖诪讜住讬祝 砖转讬 讘专讻讜转 讗诪爪注讬讜转 注诇 砖诇讜砖 专讗砖讜谞讜转 讜砖诇讜砖 讗讞专讜谞讜转 讜讗讜转谉 砖转讬 讘专讻讜转 讗诪爪注讬讜转 砖讗讜诪专, 讛专讬 讛谉, 讘专讻讛 讗讞转 砖诇 砖讘转 讘驻谞讬 注爪诪讛, 讜讘专讻讛 讗讞转 谞讜住驻转 砖诇 讬讜诐 讟讜讘 讘驻谞讬 注爪诪讛. 讜讘讬转 讛诇诇 讗讜诪专讬诐: 诪转驻诇诇 砖讘注 讘专讻讜转 讘诇讘讚, 砖诇讜砖 专讗砖讜谞讜转 讜砖诇讜砖 讗讞专讜谞讜转 讜讗讞转 讘讗诪爪注, 讗砖专 讘讛 讛讜讗 诪转讞讬诇 讘砖诇 砖讘转 讜诪住讬讬诐 讘砖诇 砖讘转, 讜讗讜诪专 拽讚讜砖转 讛讬讜诐 砖诇 讗讜转讜 讞讙 讘讗诪爪注. 专讘讬 讗讜诪专: 讗祝 讞讜转诐 讘讛 讘讘专讻讛 讝讜 诪注讬谉 砖讘转 讜讬讜诐 讟讜讘 讬讞讚: "诪拽讚砖 讛砖讘转, 讬砖专讗诇 讜讛讝诪谞讬诐".


转谞讬 转谞讗 拽诪讬讛 [砖谞讛 讞讜讝专 讛诪砖谞讬讜转 诇驻谞讬] 专讘讬谞讗 谞讜住讞 讝讛: "诪拽讚砖 讬砖专讗诇 讜讛砖讘转 讜讛讝诪谞讬诐". 讗诪专 诇讬讛 [诇讜] 专讘讬谞讗 诇讗讜转讜 转谞讗: 讗讟讜 [讜讻讬] 讗转 讛砖讘转 讬砖专讗诇 诪拽讚砖讬 诇讬讛 [讛诐 砖诪拽讚砖讬诐 讗讜转讛]? 讜讛讗 [讜讛专讬] 讛砖讘转 诪拽讚砖讗 讜拽讬讬诪讗 [诪拽讜讚砖转 讜注讜诪讚转] 诪砖砖转 讬诪讬 讘专讗砖讬转, 砖讻诇 讬讜诐 砖讘讬注讬 讛讜讗 诪注爪诪讜 砖讘转, 讜讗讬谉 讛砖讘转 诪转拽讚砖转 注诇 讬讚讬 讛讞诇讟转 讬砖专讗诇. 讗诇讗 讗讬诪讗 [讗诪讜专, 转拽谉] 讘谞讜住讞 讝讛: "诪拽讚砖 讛砖讘转, 讬砖专讗诇 讜讛讝诪谞讬诐", 砖讗讻谉 讬砖专讗诇 讛诐 讛诪拽讚砖讬诐 讗转 讛讝诪谞讬诐 鈥� 专讗砖讬 讞讚砖讬诐 讜诪讜注讚讬诐. 讗诪专 专讘 讬讜住祝: 讛诇讻讛 讻专讘讬 诇注谞讬谉 住讬讜诐 讛讘专讻讛, 讜讻讚转专讬抓 [讜讻驻讬 砖讬讬砖讘, 拽讘注] 专讘讬谞讗.


讘 转谞讜 专讘谞谉 [砖谞讜 讞讻诪讬诐]: 砖讘转 砖讞诇 诇讛讬讜转 讘专讗砖 讞讚砖 讗讜 讘讞讜诇讜 砖诇 诪讜注讚, 转驻讬诇讜转 注专讘讬转 讜砖讞专讬转 讜诪谞讞讛 砖诇 砖讘转 诪转驻诇诇 讻专讙讬诇 砖讘注 讘专讻讜转, 讜讗讜诪专 诪注讬谉 讛诪讗讜专注 ("讬注诇讛 讜讬讘讜讗") 讘讘专讻转 讛注讘讜讚讛 ("专爪讛"). 讜讗诐 诇讗 讗诪专 鈥� 诪讞讝讬专讬谉 讗讜转讜 讜讬转驻诇诇 砖谞讬转. 专讘讬 讗诇讬注讝专 讗讜诪专: 诪注讬谉 讛诪讗讜专注 讗讜诪专 讘转驻讬诇转 讛讜讚讗讛 ("诪讜讚讬诐"). 讜讗讬诇讜 讘转驻讬诇转 讛诪讜住驻讬谉 诪砖谞讛 讗转 谞讜住讞 讛讘专讻讛 注爪诪讛: 诪转讞讬诇 讘砖诇 砖讘转 讜诪住讬讬诐 讘砖诇 砖讘转, 讜讗讜诪专 拽讚讜砖转 讛讬讜诐 鈥� 专讗砖 讞讜讚砖 讗讜 讞讜诇 讛诪讜注讚 鈥� 讘讗诪爪注.


专讘谉 砖诪注讜谉 讘谉 讙诪诇讬讗诇 讜专' 讬砖诪注讗诇 讘谞讜 砖诇 专' 讬讜讞谞谉 讘谉 讘专讜拽讗 讗讜诪专讬诐: 讻诇 诪拽讜诐 砖讛讜讝拽拽 诇砖讘注 讘专讻讜转, 诇讗讜 讚讜讜拽讗 讘转驻诇转 讛诪讜住驻讬诐, 讗诇讗 讘讻诇 转驻讬诇讜转 讛讬讜诐 讗祝 讘砖讞专讬转 诪谞讞讛 讜注专讘讬转, 诪转讞讬诇 讘砖诇 砖讘转 讜诪住讬讬诐 讘砖诇 砖讘转 讜讗讜诪专 拽讚讜砖转 讛讬讜诐 讘讗诪爪注. 讗诪专 专讘 讛讜谞讗: 讗讬谉 讛诇讻讛 讻讗讜转讜 讛讝讜讙, 讗诇讗 讻砖讬讟转 讛转谞讗 讛专讗砖讜谉 砖讘砖讞专讬转 诪谞讞讛 讜注专讘讬转 诪转驻诇诇 砖讘注 讘专讻讜转 讜讗讜诪专 诪注讬谉 讛诪讗讜专注 讘注讘讜讚讛.


讙 讗诪专 专讘 讞讬讬讗 讘专 讗砖讬 讗诪专 专讘: 诪谞讬讞 讗讚诐 注讬专讜讘讬 转讞讜诪讬谉 诪讬讜诐 讟讜讘 诇讞讘专讜 诇讬讜诐 讟讜讘 砖谞讬 砖诇 讙诇讜讬讜转, 讜诪转谞讛, 讜讗讜诪专 讻讱: 讗诐 讛讬讜诐 讛讜讗 讗讻谉 讬讜诐 讟讜讘 讗诐 讻谉 诇诪讞专 讬讜诐 讞讜诇 讛讜讗, 讜诪讜转专 讛专讬 诇诇讻转 讘讜 讻诪讛 砖讗专爪讛 诇讻诇 爪讚. 讜讗诐 讛讬讜诐 讞讜诇 讛讜讗 讜诪讞专 讬讜诐 讟讜讘 鈥� 讛专讬 讗谞讬 诪谞讬讞 注讬专讜讘 转讞讜诪讬谉 诇诪讞专. 讜讻谉 讬转谞讛 诇诪讞专转 注诇 讗讜转讛 驻转.


讗诪专 专讘讗: 诪谞讬讞 讗讚诐 注专讜讘讬 转讘砖讬诇讬谉 诪讬讜诐 讟讜讘 诇讞讘讬专讜, 讜诪转谞讛 讜讗讜诪专: 讗诐 讛讬讜诐 讞讜诇 讜诪讞专 拽讜讚砖 鈥� 注讬专讜讘讬 注讬专讜讘 讜讘砖诇讜 讗讛讬讛 诪讜转专 诇讘砖诇 诇诪讞专 诇爪讜专讱 讛砖讘转, 讜讗诐 讛讬讜诐 拽讜讚砖 讜诇诪讞专 讞讜诇 鈥� 讛专讬 诪讜转专 讗谞讬 讘讘讬砖讜诇 讻讘砖讗专 讬诪讜转 讛讞讜诇.


讜诪注讬专讬诐: 诪讗谉 [诪讬] 砖讗诪专 讚讬谉 讝讛 讘注谞讬谉 注讬专讜讘讬 转讞讜诪讬谉 讻诇 砖讻谉 砖讛讜讗 诪转讬专 诇注砖讜转 讻谉 讘注讬专讜讘讬 转讘砖讬诇讬谉, 讜诪讗谉 [讜诪讬] 砖讗诪专 讚讬谉 讝讛 讘注谞讬谉 注讬专讜讘讬 转讘砖讬诇讬谉 鈥� 讗讘诇 讘注讬专讜讘讬 转讞讜诪讬谉 诇讗 讛讜转专 讛讚讘专. 诪讗讬 讟注诪讗 [诪讛 讟注诐 讛讚讘专] 鈥� 讚诇诪拽谞讬 [砖诇拽谞讜转] 砖讘讬转讛 讘砖讘转讗 [讘讬讜诐 砖诇 砖讘转讜谉] 诇讗 讛转讬专讜 讗驻讬诇讜 讘诪拽讜诐 住驻拽. 讗讘诇 讘注讬专讜讘 转讘砖讬诇讬谉 砖讘注爪诐 讛讜讗 专拽 诇住讬诪谉 讘诇讘讚 鈥� 诪砖讜诐 讻讘讜讚 讛砖讘转 讛转讬专讜讛讜.


讚 转谞讜 专讘谞谉 [砖谞讜 讞讻诪讬诐]: 讗讬谉 讗讜驻讬谉 驻转 诪讬讜诐 讟讜讘 诇讞讘讬专讜 讬讜诐 讟讜讘 砖谞讬 砖诇 讙诇讜讬讜转. 讗祝 注诇 驻讬 讻谉, 讘讗诪转 讗诪专讜 讛诇讻讛 拽讘讜注讛: 诪诪诇讗讛 讗砖讛 讗转 讻诇 讛拽讚专讛 讘砖专 诇讘砖诇 讘讬讜诐 讟讜讘, 讗祝 注诇 驻讬 砖讗讬谞讛 爪专讬讻讛 讘讗讜转讜 讬讜诐 讗诇讗 诇讞转讬讻讛 讗讞转, 讜讛砖讗专 讬讛讗 诇诪讞专. 讜讻谉 诪诪诇讗 谞讞转讜诐 讞讘讬转 砖诇 诪讬诐 诇讞诪诐 讗讜转诐 讗祝 注诇 驻讬 砖讗讬谞讜 爪专讬讱 讗诇讗 诇拽讬转讜谉 (讻诇讬 拽讟谉) 讗讞讚 砖诇 诪讬诐 讞诪讬诐. 讗讘诇 诇讗驻讜转 鈥� 讗讬谞讜 讗讜驻讛 讗诇讗 诪讛 砖爪专讬讱 诇讜 诇讗讜转讜 讬讜诐 讘诇讘讚.


专' 砖诪注讜谉 讘谉 讗诇注讝专 讗讜诪专: 诪诪诇讗讛 讗砖讛 讗转 讻诇 讛转谞讜专 驻转 讗祝 注诇 驻讬 砖讗讬谞讛 爪专讬讻讛 讗转 讻诇 讛讻诪讜转 诇讗讜转讜 讛讬讜诐, 诪驻谞讬 砖讛驻转 谞讗驻讛 讬驻讛 讘讝诪谉 砖讛转谞讜专 诪诇讗, 砖讻诇 讻诪讛 砖讛转谞讜专 诪诇讗 讬讜转专, 诪转诪注讟 讞诇诇讜 讜讞讜诪讜 专讘 讬讜转专. 讜谞诪爪讗 砖诪讬诇讜讬 讛转谞讜专 诪砖诪砖 诇讗 专拽 诇讛讜住讬祝 驻转 诇诪讞专, 讗诇讗 诇讬讜驻讬讛 砖诇 讛驻转 诇讗讜转讜 讬讜诐. 讗诪专 专讘讗: 讛诇讻讛 讻专' 砖诪注讜谉 讘谉 讗诇注讝专.


讛 讗讬讘注讬讗 诇讛讜 [谞砖讗诇讛 诇讛诐] 诇讞讻诪讬诐 砖讗诇讛 讝讜: 诪讬 砖诇讗 讛谞讬讞 注讬专讜讘讬 转讘砖讬诇讬谉, 讛讗诐 讛讜讗 谞讗住专 诇讘砖诇 诇讬讜诐 讛砖讘转 讜讗祝 拽诪讞讜 谞讗住专, 砖讻诇 讛诪讝讜谞讜转 砖讘讬讚讜 讗住讜专 诇讛砖转诪砖 讘讛诐 诇爪讜专讱 讛砖讘转. 讗讜 讚诇诪讗 [砖诪讗] 讛讜讗 谞讗住专 诇注砖讜转 诪诇讗讻讛 讝讜 讜讗讬谉 拽诪讞讜 谞讗住专?


讜砖讜讗诇讬诐: 诇诪讗讬 谞驻拽讗 诪讬谞讛 [诪讛 讬讜爪讗 诪讻讗谉] 讛讘讚诇, 讛诇讻讛 诇诪注砖讛? 讜诪住讘讬专讬诐: 诇讗拽谞讜讬讬 [诇注谞讬谉 讛拽谞讬讬转] 拽诪讞讜 诇讗讞专讬诐. 讗讬 讗诪专转 [讗诐 讗讜诪专 讗转讛] 讻讬 讛讜讗 谞讗住专 讜拽诪讞讜 谞讗住专 鈥� 爪专讬讱 诇讗拽谞讜讬讬 [诇讛拽谞讜转] 讗转 拽诪讞讜 诇讗讞专讬诐 讻讚讬 砖讬讜讻诇讜 讗讞专讬诐 诇讗驻讜转 诇爪讜专讻讜, 讗诐 讬专爪讜. 讜讗讬 讗诪专转 [讜讗诐 讗讜诪专 讗转讛] 讻讬 讛讜讗 谞讗住专 讜讗讬谉 拽诪讞讜 谞讗住专 鈥� 诇讗 爪专讬讱 诇讗拽谞讜讬讬 [诇讛拽谞讜转] 拽诪讞讜 诇讗讞专讬诐, 讗诇讗 讗讞专讬诐 讬讻讜诇讬诐 诇讗驻讜转 诇爪讜专讻讜 讗祝 讘诇讗 砖讬讬讞砖讘 讛拽诪讞 讻砖诇讛诐. 讜砖讜讗诇讬诐: 诪讗讬 [诪讛 讗讻谉 讛讚讬谉]?


讜诪砖讬讘讬诐: 转讗 砖诪注 [讘讜讗 讜砖诪注] 驻转专讜谉 诇讚讘专 诪诪讛 砖谞讗诪专 讘讘专讬讬转讗: 诪讬 砖诇讗 讛谞讬讞 注讬专讜讘讬 转讘砖讬诇讬谉 讘注专讘 讬讜诐 讟讜讘 鈥� 讛专讬 讝讛 诇讗 讬讗驻讛 讜诇讗 讬讘砖诇 讜诇讗 讬讟诪讬谉 讘讬讜诐 讟讜讘 诇爪讜专讱 讛砖讘转 讛讞诇讛 诇诪讞专转, 诇讗 诇讜 讜诇讗 诇讗讞专讬诐, 讜诇讗 讗讞专讬诐 讗讜驻讬谉 讜诪讘砖诇讬谉 诇讜. 讻讬爪讚 讛讜讗 注讜砖讛 砖讬讜讻诇 讘讻诇 讝讗转 诇讗讻讜诇 讘砖讘转 鈥� 诪拽谞讛 拽诪讞讜 诇讗讞专讬诐 讜讗讜驻讬谉 诇讜 讜诪讘砖诇讬谉 诇讜. 讜诪诇砖讜谉 "诪拽谞讛 拽诪讞讜 诇讗讞专讬诐" 砖诪注 诪讬谞讛 [诇诪讚 诪讻讗谉] 讻讬 讛讜讗 谞讗住专 讜拽诪讞讜 谞讗住专 讜诇讻谉 爪专讬讱 诇讛拽谞讜转讜. 讜诪住讻诪讬诐: 讗讻谉, 砖诪注 诪讬谞讛 [诇诪讚 诪讻讗谉] 砖讻谉 讛讜讗.


讗讬讘注讬讗 诇讛讜 [谞砖讗诇讛 诇讛诐 诇讞讻诪讬诐] 讛砖讗诇讛 讛讘讗讛: 注讘专 讜讗驻讛 讘讬讜诐 讟讜讘 诇砖讘转 讘诇讗 砖注砖讛 注讬专讜讘 转讘砖讬诇讬谉 讘注专讘 讬讜诐 讟讜讘, 诪讗讬 [诪讛 讚讬谞讜]? 讛讗诐 诪讜转专 讗讜 讗住讜专 诇讗讻讜诇 诪驻转讜 讜转讘砖讬诇讜? 讜诪爪讬注讬诐: 转讗 砖诪注 [讘讜讗 讜砖诪注] 驻转专讜谉 诇讚讘专, 诪诪讛 砖砖谞讬谞讜 讘讘专讬讬转讗: 诪讬 砖诇讗 讛谞讬讞 注讬专讜讘讬 转讘砖讬诇讬谉, 讻讬爪讚 讛讜讗 注讜砖讛 鈥� 诪拽谞讛 拽诪讞讜 诇讗讞专讬诐, 讜讗讞专讬诐 讗讜驻讬谉 诇讜 讜诪讘砖诇讬谉 诇讜.

